కశ్యప్ ప్రమోద్ పటేల్

కాష్ పటేల్ (జననం 1980 ఫిబ్రవరి 25)  ఒక అమెరికన్ న్యాయవాది, పిల్లల పుస్తక రచయిత, మాజీ ప్రభుత్వ అధికారి. డోనాల్డ్ ట్రంప్ అధ్యక్షుడిగా ఉన్న కాలంలో ఆయన అమెరికా జాతీయ భద్రతా మండలి అధికారిగా, జాతీయ నిఘా యాక్టింగ్ డైరెక్టర్‌కు సీనియర్ సలహాదారుగా, అమెరికా రక్షణ కార్యదర్శికి చీఫ్ ఆఫ్ స్టాఫ్‌గా పనిచేసాడు. రిపబ్లికన్ పార్టీ సభ్యుడైన పటేల్ గతంలో హౌస్ ఇంటెలిజెన్స్ కమిటీకి అధ్యక్షత వహించినప్పుడు కాంగ్రెస్ సభ్యుడు డెవిన్ నూన్స్‌కు సీనియర్ సహాయకుడిగా పనిచేసాడు. ఆయన గతంలో ఫెడరల్ పబ్లిక్ డిఫెండర్, జాతీయ భద్రతా విషయాలపై పనిచేసే ఫెడరల్ ప్రాసిక్యూటర్, యునైటెడ్ స్టేట్స్ సాయుధ దళాలకు చట్టపరమైన అనుసంధానకర్తగా ఉన్నాడు.

వార్తా సంస్థలు ఆయనను "ట్రంప్ విధేయుడు"గా విస్తృతంగా అభివర్ణించాయి. కాంగ్రెస్ సభ్యుడు డెవిన్ నూన్స్‌కు సహాయకుడిగా, 2016 ఎన్నికల్లో డోనాల్డ్ ట్రంప్, రష్యన్ జోక్యంపై దర్యాప్తులను ఎదుర్కోవడానికి రిపబ్లికన్ ప్రయత్నాలకు సహాయం చేయడంలో పటేల్ కీలక పాత్ర పోషించాడు.

 ప్రారంభ జీవితం 
కాష్ పటేల్ 1980లో న్యూయార్క్‌లోని గార్డెన్ సిటీలో తూర్పు ఆఫ్రికా నుండి కెనడా ద్వారా అమెరికాకు వలస వచ్చిన గుజరాతీ భారతీయ తల్లిదండ్రులకు జన్మించాడు. అతను గార్డెన్ సిటీ హై స్కూల్ లో చదువుకున్నాడు.

ఆయన 2002లో రిచ్మండ్ విశ్వవిద్యాలయం నుండి పట్టభద్రుడయ్యాడు. 2004లో యూనివర్శిటీ కాలేజ్ లండన్ నుండి అంతర్జాతీయ న్యాయశాస్త్రంలో సర్టిఫికేట్ పొందాడు. 2005లో పేస్ యూనివర్శిటీ స్కూల్ ఆఫ్ లా నుండి జ్యూరిస్ డాక్టర్ పట్టా పొందాడు.
 కెరీర్ 
2005లో లా స్కూల్ నుండి పట్టభద్రుడయ్యాక, కశ్యప్ ప్రమోద్ పటేల్ ఎనిమిది సంవత్సరాలు ఫ్లోరిడాలో పబ్లిక్ డిఫెండర్‌గా పనిచేశాడు, మొదట మయామి-డేడ్ కౌంటీ పబ్లిక్ డిఫెండర్ కార్యాలయంలో, తరువాత ఫెడరల్ పబ్లిక్ డిఫెండర్‌గా పనిచేశాడు. పబ్లిక్ డిఫెండర్‌గా, అంతర్జాతీయ మాదకద్రవ్య అక్రమ రవాణా, హత్య, తుపాకీ ఉల్లంఘనలు, భారీ నగదు అక్రమ రవాణా వంటి నేరాలకు పాల్పడిన క్లయింట్‌లకు ఆయన ప్రాతినిధ్యం వహించాడు.

2014లో, పటేల్ యునైటెడ్ స్టేట్స్ డిపార్ట్‌మెంట్ ఆఫ్ జస్టిస్‌లోని నేషనల్ సెక్యూరిటీ డివిజన్‌లో ట్రయల్ అటార్నీగా నియమించబడ్డాడు, అక్కడ ఆయన జాయింట్ స్పెషల్ ఆపరేషన్స్ కమాండ్‌కు లీగల్ లైజన్‌గా కూడా పనిచేసాడు. 2017లో, పటేల్ హౌస్ సెలెక్ట్ కమిటీ ఆన్ ఇంటెలిజెన్స్‌కు కౌంటర్ టెర్రరిజంపై సీనియర్ కౌన్సెల్‌గా నియమితుడయ్యాడు. 2022 ఏప్రిల్లో, పటేల్ ట్రూతౌట్ సోషల్ మీడియా ప్లాట్‌ఫామ్ యజమాని అయిన ట్రంప్ మీడియా & టెక్నాలజీ గ్రూప్ డైరెక్టర్ల బోర్డు సభ్యుడయ్యాడు.

పటేల్ ది ప్లాట్ ఎగైనెస్ట్ ది కింగ్ అనే పిల్లల పుస్తక రచయిత, ఇది 2016 యునైటెడ్ స్టేట్స్ ఎన్నికలలో రష్యన్ జోక్యంపై దర్యాప్తును ప్రారంభించడానికి స్టీల్ పత్రం సాక్ష్యంగా ఉపయోగించబడిందని నిర్ధారిస్తుంది. లారా విన్సెంట్ రూపొందించిన ఈ పుస్తకాన్ని 2016 మేలో బ్రేవ్ బుక్స్ ప్రచురించింది.

2022 జూన్ 19న, ట్రంప్ నేషనల్ ఆర్కైవ్స్‌కు పటేల్, జాన్ సోలమన్‌లను "నా పరిపాలన అధ్యక్ష రికార్డులను యాక్సెస్ చేయడానికి ప్రతినిధులు"గా పేర్కొంటూ ఒక లేఖ పంపాడు. అదే సంవత్సరం, పటేల్ ఫైట్ విత్ కాష్ అనే పన్ను మినహాయింపు 501 (c) (3) ఛారిటీని స్థాపించాడు.
 మూలాలు 

వర్గం:జీవిస్తున్న ప్రజలు
వర్గం:1980 జననాలు